HINTALOK
BAJARANG
Ulahan: Ujik
Jabis
“Noi, ikam nih
saja bapala taholah.
Ca am diganangakan urang dihiga”, ranai garutuk Inoi dimamayi Udot
lakinya nang basisingut labat tuh rahat mantuk ka rumah. “Hudah
balinguan aku madahi magun jua kada ma’asi…saja talinga rinjing ikam
nih. Mun urang lain mau batumbi dahi ku dikil”, Udot magun bamamai.
“Inta ampun lah bang ai. Dudi-dudi kada lagi dah”, ilon Inoi bilang
maras banar bunginya. “Cah..mun surahan ikam tu ti kada pacaya ako,”
garunum Udot. “Nanginih babujur bang ai. Kada dusta kada,” ujar Inoi
pina ba'iya banar tukohnya. “Ok..mun ikam babujur handak baampih aku
maafkan...lain kali daham bakantut lagi dalam kurita taholah. Mun
kantot ikam arom kada apa jua nih bilang handak muak aku..handak raum
gin ada”, ujar Udot pina balambut ilonnya. Inoi ranai mandangarakan.
Inoi taho itu salahnya. Kada hingkat bakulim lagi dah. Kali nih Inoi
babujur handak baampih..nahap hudah pandirian. Kada hingkat diugah-ugah
lagi dah. Muyak hudah Inoi dibihau awan lakinya. Bilang sunging talinga.
Nang sabujurnya Inoi nih katuju babanar mahantos
hintalu bajarang.
Napang mun tahaga tuh bilang kada hingkat ditangat-tangat lagi dah.
Sabigi-sabigi hintalu disulum ka muntong...kada aci mamah sako...aci
taguk tarus. Akibat katuju mamakan hintalo bajarang ni lah Inoi nih
jadi pangantutan banar. Libut-libut bakantut. Baunya makaam..harok
babanar.
Parak malima bulan hudah Inoi kada mamakan hintalu bajarang. Inya gin
ampih hudah pangantutan..mun ada gin kada am karap banar. Mun tulak ka
urang aroh gin kabila dijulungi urang awan hintalo bajarang kada
diambil kada. Dihijakan banar ai di atas meja.
Aritoh Inoi pugaan mambawa kurita surang ka wadah
gawian. Kurita kancil
seken nang hanyar ditukarakan lakinya hadiah pasal inya ampih
pangantutan. Maginnya ai banahap azam Inoi. Sayang banar Udot nu Inoi
damini. Wayah rahat Inoi mandaribal kurita handak bulik matan bagawi
tarasa lain kurita nya..asa injin garagaian tukohnya. “Nih kada magan
nih. Kana dibawa ka bengkel nih..mun kayina tamandak tangah jalan hapus
muhaku,” ujar Inoi dalam hati. Sampai haja ka bengkel Inoi gin tarus
bapadah nu pomen akan masalah kuritanya. Pomen ba’iya mamariksa
kuritanya.
“Kaka, rakainya nih intang injin ka ai. Taruk nih..hawat gawian nih.
Rasanya lambat nih hanyar talah”, ujar pomen. “Kada kisah ding ai.
Hadangi ku pang sampai talah”, ujar Inoi pulang.
Palingau-palingau Inoi maniring sakaliling.
Sakalinya Inoi tatiring ada
warung makan kada jauh matan bengkel tuh.
“Bagus jua nih. Pahadangan kurita talah dibiki’i jaka aku nginum ha
hulu..malaran jua”. Inoi gin bagamat bajalan maampah ka warung tuh. “
Ngah..teh tarik sato”, Inoi bakuya nu tukeh warung. Inoi gin baistilah
mancari meja kusung gasan baduduk. Duduk haja diitihinya ada hintalu
bajarang baandakan diatas meja. Umai maka kada karuan rasa si Inoi.
Tarus taganang lawan kanyamanan inguh hintalo bajarang. Manciar muntong
kacar liur Inoi. Bilang dandaman banar hudah. Paparutan gin inda
galurukan tukohnya inta diisi’i. “hantos ka kada..hantos ka kada”.
“Lakiku bukannya ada disia gin. Mun ako mamakan kada katahuan kada. Asa
kapingin banar nih”. Salawas nih Inoi baparagah banar ai kada mamakan
hintalo bajarang. Pasalnya lakinya ada dihiga. Tu nang kada wani
mamakan tuh. Mangilar jua am. Inoi bagamat manjapai hintalo bajarang tu
ti. Diambilnya..dikuritis kulitnya...umai tarus disulum ka muntong.
Bilang gaha’ banar tukohnya. Talah sabigi mamamah sabigi pulang
diambilnya. Kada karasanan parak maanam bigi hudah dihantosnya.
“Ergghhh”, Inoi kakanyangan. Puas banar Inoi. Talah manahuri Inoi gin
babulik ka bengkel tuh.
Kada saapa imbahtu basadinan tadangar hanponnya
babungi..tritt..tritt..trittt. Hancap Inoi baucap. “Helo..helo..”.
“Helo...Noi...nih abang nih. Ikam dimana nih”, tadangar suara lakinya
di hanpon. “Ako di bengkel kurita bang ai. Tahuam napakah tadih rahat
mandaribal tarasa pina balain banar bunginya..tarus ku antar ka sia,”
ujar Inoi pulang. “Kayini ha..ikam hadangilah disana. Ako datang
ma’ambili ". “Ayu haja”, balas Inoi. Kada saapa imbah tuh bangsol
lakinya. Tarus Inoi manunti’i langsung babuat ka kurita. Pahadangan
handak sampai ka rumah Inoi tarasa sakit di paparutan. Parutnya
galuruk-galuruk. Handak takantut tukohnya. “Umai napa nih..handak
takantot banar nih. Mun aku takantot nih mau tahungkar kisahku mamakan
hintalo bajarang tadih. Sunging pang talingaku dibihau lakiku. Kada
magan nih”, bilang tapaluh Inoi manahan kantot. Inoi tuhuk manahan
kalimutnya daham tabuka lawang. Duduk gin kada tapi karuan lagi
dah..kulang kisar tukohnya. Takariut muha Inoi manahan kantot. Parak
sampai ka rumah Udot bakuya “aku nih ada surprise hagan ikam..tagal
mata ikam kana diikat hulu lawan kain hirang nih.” Inoi maangguk haja.
Kada kawa basurah lagi dah..takurihing banar ai. Sampai dirumah imbah
maandak kurita Udot gin ma’irit Inoi masuk ka dalam rumah.
“Sabarlah..kayina mun sampai dirumah hanyar ku buka ikatan nih”, ujar
Udot bakuya. Sampai ka ruang tamu Udot bakuya lagi......“Noi aku handak
bakamih satumat.....ikam hadangilah disia. Daham dibukalah ikatan tuh
.”
Udot gin badadas bajalan ka jamban. “Nih paluang bagus nih. Aku nih
handak bakantot banar nih. Kada hingkat ditahan-tahan lagi dah .Jamban
tuh jauh dibalakang. Mun aku bakantut gin kada inya lakiku tahu”, Inoi
bakuya dlm hati. Inoi baiya mahawasi mandangarakan langkah lakinya.
Kabila hudah yakin banar lakinya hudah babuat ka dalam jamban Inoi gin
bahimat malapaskan kantotnya tuh.
"Buuutttttttt...buutttttt...buttttttt”, umai maka
panjang harakatnya.
“Aaahhhhhhh..ampih sakit paparutan”, muha Inoi takurihing kanyamanan.
Kada saapa imbahtuh datang lakinya. Tarus dibuka Udot ikatan dimata
Inoi. Takirip-kirip mata inoi sambil digisang-gisang lawan tangan
ma’itihi di sakaliling. Sakali ditiringnya diruang tamu tuh panuh hibak
lawan urang. Masing-masing ada baisi hadiah. Umai hanyar Inoi taganang
nang hari nih harijadinya…..umai maka kada manggarong ha lagi Inoi
kahabangan muha.
Sat Aug 24 09:36:13 2002
Sumber: Banjar International
bjn_Latn bjn_Latn bjn_Latn tpi_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ceb_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn sun_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn mri_Latn bjn_Latn bjn_Latn som_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn unk bjn_Latn bjn_Latn bjn_Latn ind_Latn bjn_Latn bjn_Latn gaz_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ayr_Latn bjn_Latn